**Bekendtgørelse om udgiftsfordeling i kryds, vejbidrag samt adgangsforhold til tankanlæg langs offentlige veje og konkurrenceudsættelse**

I medfør af § 25, § 27, stk. 3, § 47, § 88, 6, § 122, stk. 1, og § 137, stk. 4, i lov nr. 1520 af 27. december 2014 og § 99 a i lov nr. 1537 om private fællesveje, som ændret ved lov nr. 379 af 2. maj 2011, lov nr. 552 af 2. juni 2014 og lov nr. 1520 af 27. december 2014 om offentlige veje m.v., fastsættes følgende:

*Kapitel 1*

***Udgiftsfordeling i kryds mellem offentlige veje, der administreres af forskellige vejmyndigheder***

**§ 1.** Transport- og bygningsministeren fastsætter følgende bestemmelser om fordeling af udgifter til vejforanstaltninger i kryds mellem offentlige veje, hvor kun den ene vej administreres af Vejdirektoratet.

**§ 2.** Vejforanstaltninger i kryds omfatter:

1. anlægsforanstaltninger, herunder vejafmærkning, som er fastsat af transport- og bygningsministeren efter færdelslovens § 95, foranstaltninger til vejafvanding, ombygning med midterrabat eller andre kanaliseringsanlæg, samt andre foranstaltning med henblik på at begrænse den miljømæssige belastning fra vejen.
2. drifts- og vedligeholdelsesforanstaltninger i kryds.

**§ 3.** Vejdirektoratet kan i forbindelse med godkendelse af nye tilslutninger for kommuneveje og offentlige stier under kommunalbestyrelsens administration kræve, at kommunalbestyrelsen afholder udgifter til vejforanstaltninger, som nævnt i § 2, nr. 1, på statsvejen.

Stk. 2. Et betalingskrav efter stk. 1 skal fremsættes skriftligt i forbindelse med, at Vejdirektoratet afgiver sin udtalelse over forelagte planer om vejtilslutning til en statsvej.

Stk. 3. Når efterfølgende, trafikale omstændigheder særligt taler herfor, kan kravet om betaling fremsættes senere. Kravet kan senest fremsættes, når Vejdirektoratet træffer bestemmelse om gennemførelse af de fastsatte vejforanstaltninger.

**§ 4.** I forbindelse med sin godkendelse af en ny vejtilslutning træffer Vejdirektoratet efter forhandling med den pågældende kommunalbestyrelse nærmere bestemmelser om driften og driftsgrænser i krydset.

**§ 5.** Når eksisterende kryds omfattet af § 1 ombygges på grund af den almindelig trafikal udvikling, afholder Vejdirektoratet udgifter til foranstaltninger dels på statsvejen dels på kommunevejen, for så vidt disse foranstaltninger etableres af hensyn til færdslen på statsvejen.

**§ 6**. Vejdirektoratet har ansvaret for drift og vedligeholdelse af vejafmærkningen i krydset, herunder lyssignaler, og afholder udgifterne hertil.

Stk. 2. Udgifterne til drift og vedligeholdelse af vejbelysning i krydset forestås og bekostes efter aftale mellem Vejdirektoratet og kommunalbestyrelsen/kommunalbestyrelserne.

**§ 7**. Uenighed mellem Vejdirektoratet og en kommunal vejmyndighed behandles som en tvist efter reglerne i vejlovens § 133, stk. 1, 4 - 6.

*Kapitel 2*

***Vejbidrag samt adgangsforhold til tankanlæg***

***§ 8.*** Hvis den bidragsforpligtigede grundejer ikke på privatretligt grundlag kan optage lån til finansiering af vejbidrag, kan vejmyndigheden fastsætte afdragstiden under hensyn til det samlede arbejdes værdi.

*Stk. 2.* Vejmyndigheden kan kræve, at den bidragsforpligtigede grundejer redegøre for sine forsøg på at finansiere sit bidrag på privatretligt grundlag.

*Stk. 3.* Vejmyndigheden kan kræve beløb på under 5.000 kr. betalt kontant.

***§ 9.*** Vejmyndigheden kan opkræve a conto betaling for afholdte udgifter til delarbejder, selvom hele vejarbejdet ikke er afsluttet.

***§ 10***. Vejmyndigheden kan meddele hel eller delvis udsættelse med betaling af vejbidraget, når dette efter en samlet vurdering af betalingens størrelse og den bidragspligtiges forhold skønnes rimeligt.

***§ 11.***Vejbidrag, der er omfattet af afdragsordning eller udsættelsesordning, forrentes i overensstemmelse med lov om renter og andre forhold ved forsinket betaling.

**§ 12.** Bestemmelserne i kap. 6 i lov om offentlige veje finder anvendelse på afgørelser efter § 88 i samme lov om adgangsforhold til et tankanlæg ved offentlig vej.

*Kapitel 4*

***Konkurrenceudsættelse***

**§ 13.** Vejmyndigheden kan undlade at konkurrenceudsætte de påbudte arbejder, der er nævnt i vejlovens § 49, stk. 7, § 72, stk. 1, § 76, stk. 3, og § 88, stk. 4, hvis den skønnede værdi af de påbudte arbejder er mindre end kr. 10.000, ekskl. moms.

*Stk. 2.* Vejmyndigheden for private fællesveje kan undlade at konkurrenceudsætte de i privatvejslovens § 99, stk. 1, nævnte arbejder, hvis den skønnede værdi af de påbudte arbejder er mindre end kr. 10.000, ekskl. moms.

***§ 14.*** Vejmyndigheden kan undlade yderligere konkurrenceudsættelse af påbudte arbejder, nævnt i vejlovens § 49, stk. 7, § 72, stk. 1, § 76, stk. 3, og § 88, stk. 4, samt privatvejslovens § 99, stk. 1, hvis de konkrete typer arbejder er indeholdt i en samlet aftale for arbejder på vejmyndighedens veje, som har været i udbud.

*Kapitel 5*

***Ikrafttræden m.m.***

***§ 15.*** Denne bekendtgørelse træder i kraft den […].

*Stk. 2.* Verserende sager hos vejmyndighederne færdigbehandles efter de hidtil gældende regler.

***§ 16.*** Følgende cirkulærer ophæves:

1. cirkulære nr. 132 af 6. december 1985 om lov om offentlige veje (vejloven),
2. cirkulære nr. 133 af 6. december 1985 om lov om grundejerbidrag til offentlige veje (vejbidragsloven) og
3. cirkulære nr. 134 af 6. december 1985 om lov om private fællesveje (privatvejsloven)